**Cupa Asachi 2013**

**28 iulie 2013**

Întrebare de încălzire.

0. Banc scurt de la Ion-Mihai Felea: Care e diferenţa dintre a fi de treabă şi a fi de rahat?

Răspuns: mare

Autor: Ion-Mihai Felea

**Runda 1**

1. Banc din perioada sovietică.

- Dragă Radio Erevan! Am auzit că pentru construcția caselor din satul olimpic de la Jocurile Olimpice de la Moscova a fost folosit un material de construcție inovator – ”microbeton”. Spuneți-ne, vă rog, mai multe despre acest nou material de construcție.

- Răspundem. Microbetonul este 10 procente beton ...

Î: Ce reprezintă celelalte 90 de procente?

Răspuns: Microfoane

Comentariu: În satul olimpic trăiesc pe perioada jocurilor olimpice sportivi din întreaga lume. Un caz similar a existat în realitate. Atunci sovieticii au incorporat microfoane în betonul folosit la construcția noului sediu al ambasadei SUA din URSS.

Surse: 1001 ”ИЗБРАННЫЙ СОВЕТСКИЙ ПОЛИТИЧЕСКИЙ АНЕКДОТ„

<http://babuin.h1.ru/anekdot/129-001.shtml>

Autor: Andrian Macari

2. Atenţie, în întrebare sunt înlocuiri!

Într-un roman de Philip Roth, un personaj povesteşte că în timpul Marii Depresiuni Economice au ajuns să mănânce negri. Desigur, nu ştiai niciodată cum va fi negrul şi cât de uşor îţi va fi să îl prepari. Se întâmpla să dai peste negri care să necesite pregătire îndelungată, deşi, adăugăm noi, dacă e să dai crezare unei zicale populare, din asemenea negri un anumit fel de mâncare trebuie să fie delicios.

Î: Ce am înlocuit prin negri?

Răspuns: cioroi / ciori

Comentariu: Ciorile trăiesc mult, de aceea nu ştiai niciodată dacă o să vânezi o cioară tânără sau una de 200 de ani. Deşi, se ştie că din găina bătrână se face zeamă bună.

Autor: Ion-Mihai Felea

3. Examinând elementul ludic din cultura umană, Johan Huizinga trece în revistă diferitele manifestări ale jocului. În treacăt, Huizinga menţionează o anumită formă de activitate comercială care a derivat din pariuri, fiind, din această cauză, interzisă pe alocuri de biserică sau autorităţi. Astăzi, unele specii ale acestia nu sunt doar recomandate ci şi obligatorii.

Î: Despre ce activitate economică vorbește Huizinga?

Răspuns: asigurări

Sursă: Homo Ludens, Johan Huizinga.

Autor: Ion-Mihai Felea

4. La răscoala muncitorească numită zilele Presnei, avută loc în Rusia anului 1905, răsculaţii o turnau peste baricade pentru ca acestea să devină mai rezistente.

Î: Despre ce este vorba?

Răspuns: apă

Comentariu: Răscoala a avut loc în decembrie.

Sursă: Dr. Jyvago, B. Pasternak.

Autor: Ion-Mihai Felea

5. Atenţie, bliz triplu! Serie de bancuri scurte cu personalităţi.

a) Despre acest compozitor german se poate spune că şi-a scris muzica rapid.

b) Despre acest savant francez se poate spune că nu era mare amator de fotbal.

c) Acest român poate fi consolat că scena balconului i-a fost fatală şi lui Romeo.

Răspuns: a) Johann Sebastian Bach b) Louis Pasteur c) Nicolae Ceauşescu

Comentariu: Bach este autor de compoziţii muzicale numite *fugi*, sau *fuga* la singular, Pasteur nu era mare microbist iar scena balconului i-a fost fatală şi lui Romeo, şi lui Ceuşescu, aluzie la lovitura de stat din 1989.

Autor: Ion-Mihai Felea

6. Cum erau numiţi, în Franţa secolului 13, oamenii care mergeau făcând mult zgomot, purtând încălţăminte de lemn?

Răspuns: Sabotori / Saboteurs

Comentariu: De la denumirea de „saboţi”.

Sursă: <http://listverse.com/2013/06/10/10-everyday-words-with-unexpected-origins/>

Autor: Octavian Sirețeanu

7. Constanţa Buzea, prima soţie a lui Adrian Păunescu, scria în jurnalul ei că a avut o viaţă grea din cauza soţului ei, pentru că acesta era un fustangiu înveterat şi nici măcar nu catadicsea să-şi ascundă urmele. Dar şi când nu existau probe directe, Constanţa îi ghicea oricum aventurile.

Î: Cum afla Constanţa despre aventurile soţului?

Răspuns: Citindu-i poeziile

Sursă: Creştetul gheţarului, Constanţa Buzea.

Autor: Ion-Mihai Felea

8. Citat din N.Machiavelli: X este provocată tot atât de mult de fapte bune, cât şi de cele rele.

Î: Ce am înlocuit prin X, dacă G. Orwell, în romanul său „1984”, i-a dedicat o săptămână întreagă?

Răspuns: Ura

Comentariu: Săptămâna urii era un eveniment dedicat întăririi resentimentelor contra duşmanilor Partidului.

Autor: Andrei Curăraru

9. Banc.

La examenul de drept penal general, la Universitatea de Stat din Moldova, profesorul, trecut de a doua tinereţe se adresează unei studente sexy:
- Sunt mulţumit de răspunsurile primite, dar acum o întrebare pentru nota 10:
- "Care ar fi rezultatul ... dacă eu aş îndrăzni sa bag mâna pe sub rochiţa dumneavoastră?"
- Articolul 173, Hărţuire sexuală.
- Foarte bine ... , dar dacă dumneavoastră aţi băga mâna în pantaloni la mine?

- Articolul 222, …

Î: Despre ce infracţiune este vorba, dacă aceasta se pedepseşte cu amendă în mărime de la 200 la 500 unităţi convenţionale sau cu muncă neremunerată în folosul comunităţii de la 180 la 240 de ore, sau cu închisoare de până la 1 an? Pedeapsa este şi mai mare în cazul în care infracţiunea este săvârşită de mai multe persoane sau din motive de ură.

Răspuns: Profanare de morminte.

Sursă: Caz real?

Codul penal al RM.

Autor: Orest Dabija.

10. Atenție, în întrebare este o înlocuire!

Una dintre pasiunile filosofului Emil Cioran a fost fotbalul. În copilărie el juca fotbal de obicei în vârful dealului care domina satul, folosind în acest sens un ciroky în loc de minge.

Î: Ce am înlocuit prin ciroky?

Răspuns: Un craniu uman.

Se acceptă: Craniu

Comentariu: Pe dealurile ce domină aşezările rurale sunt amplasate de obicei bisericile şi cimitirele. Emil Cioran este binecunoscut pentru caracterul morbid al operelor sale. Ciroky este o anagramă pentru Yorick.

Autor: Orest Dabija.

**Runda 2**

11. Autorul întrebării citea un articol despre efectele negative ale unui viciu. Autorul a observat că dauna estimată conform studiilor coincide cu numele unui roman publicat pentru prima dată în anul 2003.

Întrebare: Despre ce roman este vorba?

Răspuns: ”11 minute”

Comentariu: Potrivit autorilor studiului despre daunele fumatului, o țigară scurtează viața fumătorului cu 11 minute. ”11 minute” e și denumirea unuia din romanele scriitorului brazilian Paolo Coelho.

Surse: Mary Shaw, Richard Mitchell, and Danny Dorling, “Time for a smoke? One cigarette reduces your life by 11 minutes,” British Medical Journal, January 1, 2000, www.pubmedcentral.nih.gov.

http://en.wikipedia.org/wiki/Eleven\_Minutes

Autor: Andrian Macari

12. Blitz sportiv dublu.

a) Conform unei versiuni, acest sport își ia începuturile de la o activitate practicată de soldații englezi, în timpul căreia ei foloseau arme din dotare precum și trunchiuri de copaci, sau anumite părți din butoaie. Numiți sportul!

b) Acest sport a devenit pentru prima dată probă olimpică în anul 1988. La începuturile sale, ofițerii britanici îl practicau cu ajutorul portțigaretelor și plutelor de la sticlele de șampanie. Numiți sportul!

Răspuns: a. Darts b. Ping-Pong

Comentariu: Eventual fundurile butoaielor sau capetele trunchiurilor crăpau și formau acele sectoare de disc tipice pentru jocul darts de astăzi. Tenisul de masă a devenit sport olimpic la Jocurile Olimpice de la Seul din 1988, ceea ce nu e de mirare date fiind performanțele sportivilor coreeni în acest sport.

Surse:http://en.wikipedia.org/wiki/Table\_tennis http://en.wikipedia.org/wiki/Darts

Autor: Andrian Macari

13. Conform unei glume, culmea răbdării poate fi reprezentată de accesarea repetată a acestui articol atunci când cauți ceva pe wikipedia.
Î: Despre ce articol este vorba?

R: Articol aleatoriu.
C: Dai articole aleatoare până nimerești la cel care-ți trebuie.
Autor: Loredana Molea

14. Atenție în întrebare a fost operată o înlocuire!

În serialul britanic de comedie ”Blackadder Goes Forth”, acțiunea căruia se desfășoară în timpul Primului Război Mondial, un căpitan britanic interoghează un coleg suspectându-l că ar fi spion german.

Interogatorul: ”Ești spion german!”,

Interogatul: ”Nu!, sunt la fel de britanic ca Titanicul”,

La care interogatorul îi spune: ”Aha, deci tatăl tău este german, tu ești pe jumătate german, și te-ai căsătorit cu un german”.

Î: Care 2 cuvinte le-am înlocuit în întrebare cu Titanic?

Răspuns: Regina Victoria / Queen Victoria.

Comentariu: Queen Victoria este un nume popular pentru corăbii, nu ca Titanicul.

Sursa: https://en.wikipedia.org/wiki/Cultural\_depictions\_of\_Queen\_Victoria

Autor: Andrian Macari

15. Un banc spune că Nicolaie Ceauşescu l-a mustrat pe un individ spunându-i că nu-i şade bine unui maior român să atârne cu fundul în sus. Când maiorul a arătat că vina nu îi aparţine, Ceauşescu a promis să rezolve această problemă pe care o credea de natură juridică.

Î: Cu cine vorbea Ceauşescu, conform bancului?

Răspuns: cu Dumitru Prunariu

Comentariu: Era vorba de maiorul Dumitru Prunariu, primul român în cosmos. Ceauşescu a promis să abroge legea gravitaţiei.

Autor: Ion-Mihai Felea

16. Această iubită unguroaică a fost executată de mai multe ori, iar cea mai scumpă dintre toate vânzându-se cu 14 milioane de dolari. Unii glumesc, spunând că este cel mai celebru extraterestru.

Î: Dar cum ne adresăm noi ei?

Răspuns: Domnişoara Pogany.

Comentariu: Este vorba de celebra sculptură în mai multe variante, dedicată de Brâncuşi iubitei sale. Capul seamănă mult cu imaginile clasice ale extratereştrilor din filme.

Autor: Ion-Mihai Felea

17. Blitz triplu, cu citate atribuite în glumă unui italian, unui olandez și unui constănțean. Ghiciți cui sunt atribuite cele 3 citate!

a) Pentru mine, pictura este floare la ureche. (Van Gogh)

b) Nu puteam să ofer cartofii fără un ou. (Columb)

c) Viitorul bate la poartă. (Hagi)

Răspunsuri: a) Van Gogh b) Cristofor Columb c) Gică Hagi

Comentariu: c) Gică Hagi este proprietarul clubului de fotbal Viitorul Constanța.

Sursă: Revista ”Integrame cu umor”, nr.148

Autor: Octavian Sirețeanu

18. Blitz triplu, cu citate atribuite în glumă unor personaje mai mult sau mai puțin reale. Ghiciți cui sunt atribuite cele 3 citate!

a) De curând, am încheiat un pact cu Australia.

b) Comitetul olimpic m-a ales președinte.

c) Supușii cârcotași vor să-mi caute nodul în gât.

Răspunsuri: a) Diavolul tasmanian b) Zeus c) Papură Vodă

Sursă: Revista ”Integrame cu umor”, nr.148

Autor: Octavian Sirețeanu

19. Ștefăniță Lupu a devenit domnitor al Moldovei la vârsta de 16 ani, iar domnia i-a fost afectată de Constantin Basarab din Muntenia, turci și tătari, care aduceau pretendenți la tron. După toate acestea a urmat și o ciumă, iar apoi – o foamete cumplită, astfel încât oamenii o mâncau pe EA, în formă măcinată, în loc de pâine.

Î: Ce au ajuns să mănânce oamenii?

Răspuns: Papură

Comentariu: . Ștefăniță Lupu era cunoscut în popor drept Papură Vodă.

Autor: Octavian Sirețeanu

20. Numiți președintele, mandatele căruia au fost între anii 1869 și 1877, care era poreclit în copilărie și adolescență ”inutilul”!

Răspuns: Ulysses S. Grant

Comentariu: Inutil în limba engleza se traduce drept ”useless”, similar cu Ulysses.

Sursa: http://goo.gl/5oi1yb

Autor: Andrian Macari

**Runda 3**

21. Un banc scurt spune că din fauna României au dispărut trei animale. Unul dintre ele este elanul.

Î: Numiţi-le pe celelalte două!

Răspuns: Leul şi râsul

Autor: Ion-Mihai Felea

22. Dintoteauna, mulți oameni au crezut că astrele le influenţează viaţa. Mai mult decât atât, ei puneau în legătură mişcările corpurilor celeste şi epidemiile de pe pământ, considerând că anumite corpuri au o influenţă hotărâtoare asupra anumitor boli. Influenţa a devenit generică pentru această boală.

Î: Care boală?

Răspuns: Gripa

Comentariu: *influenza* înseamnă gripă în italiană. *Flu* înseamnă gripă în engleză.

Autor: Ion-Mihai Felea

23. În 1893, un anarhist francez a detonat o bombă în parlamentul francez. Păstrându-şi sângele rece, preşedintele camerei Charles Dupy a rostit o replică pe care noi o ştim mai degrabă ca un tic verbal din gura unui individ cu paternitate dublă.

Î: Care este replica?

Răspuns: Şedinţa continuă

Comentariu: Acesta era unul dintre ticurile verbale ale lui Ostap Bender

Sursa: Magazin Istoric, decembrie 2012.

Autor: Ion-Mihai Felea

24. În filmul ”*Unora le place jazzul” (Some like it hot,* titlul original*)* un cântăreţ de jazz vrea să o cucerească pe eroina jucată de Marylin Monroe pretinzând că este putred de bogat. Întâlnirea lor se produce pe o plajă unde farsorul pretinde că hobby-ul său este să colecţioneze scoici. Acesta a fost hobby-ul tatălui meu, precum şi al bunelului meu. Nu întâmplător, adaugă el, bunicul a făcut aceasta.

Î: Dar ce anume?

Răspuns: Şi-a numit compania *Shell (Oil).*

Sursă: Unora le place Jazzul.

Autor: Ion-Mihai Felea

25. Care este unica ambasadă din lume care se află pe teritoriul propriei ţări?

Răspuns: Ambasada Italiei în Vatican

Comentariu: Ambasadele altor state în Vatican se află pe teritoriul Italiei, inclusiv cea a Italiei.

Autor: Octavian Sirețeanu

26. În cartea sa, ”Misterul regelui (despre scris)”, la capitolul ”gramatică”, Stephen King le descrie în felul următor:

„…ele sunt ca și păpădiile. Dacă ai una pe peluză, arată frumos și deosebit. Dar, dacă n-o scoți din rădăcini, în ziua următoare vei găsi cinci… în ziua de după, cincizeci… iar apoi, frați și surori, peluza voastră va fi totalmente, completamente și irecuperabilmente acoperită de păpădii.”

Î: Despre ce vorbește scriitorul?

Răspuns: adverbe

Comentariu: În această carte, Stephen King dă sfaturi scriitorilor începători. Unul dintre sfaturi este evitarea folosirii adverbelor în exces. Nu degeaba a scris ” totalmente, completamente și irecuperabilmente”.

Sursă: ” Misterul regelui (despre scris)” de Stephen King, pag.121, Editura Nemira.

Autor: Octavian Sirețeanu

27. Naratorul romanului „*La sud de graniţă, la vest de soare”* relatează că a avut o prietenă al cărei tată era un personaj destul de straniu. Acesta era un dentist bun, un pasionat jucător de tenis şi avea un câine pe nume Karl. Toate acestea veneau în contradicţie directă cu simpatiile sale politice.

Î: Dar cu cine simpatiza respectivul personaj?

Răspuns: Cu comuniştii.

Comentariu: Un comunist înveterat nu ar da prenumele marelui Marx unui câine, nu ar practica un sport burghez şi individualist, şi se ştie că dentiştii sunt oameni care fac mulţi bani.

Sursa: Haruki Murakami, *La sud de graniţă, la vest de soare*.

Autor: Orest Dabija.

28. Atenţie, în întrebare sunt omise 2 litere!

În romanul lui Jules Verne, „Întâmplări Neobişnuite”, sunt descrise încercările unei companii americane de a exploata nişte presupuse zăcăminte de combustibil aflate în preajma polului nord. Jules Verne descrie industria ca fiind „carnivoră”, explicând aceste încercări foarte îndrăzneţe prin faptul că industria este un animal uriaş ce trebuie hrănit foarte şi foarte bine.

Î: Care 2 litere au fost omise în termenul „carnivoră”?

Răspuns: bo

Comentariu: Jules Verne a descris industria ca pe un animal Carbonivor.

Autor: Orest Dabija.

29. Există peste tot în lume semafoare la care timpul de aşteptare pentru pietoni este nejustificat de lung. Un asemenea semafor a întâlnit şi autorul întrebării în Baia Mare. Că la acest semafor se stă mult se poate înţelege şi dacă te uiţi în jos.

Î: Dar ce obiecte vezi acolo?

Răspuns: mucuri de ţigări

Autor: Ion-Mihai Felea

30. În Grecia antică exista o categorie de oameni care mergeau din localitate în localitate şi recitau poeme, ode sau eposuri. Aceşti oameni erau barzii ambulanţi din care, cu mare probabilitate, a făcut parte şi Homer. Pentru prestaţia lor primeau bani sau mâncare, iar răsplata reflecta aprecierea spectatorilor. Adesea, pentru a stimula bunăvoinţa ascultătorilor şi a le măguli orgoliul, barzii mai adăugau câte un pasaj la naraţiune, transformând un fenomen local într-unul de anvergură.

Î: Dacă aţi înţeles ce anume intercalau barzii în naraţiunea lor, veţi înţelege cum au ajuns toţi grecii să participe .. în ce?

Răspuns: în războiul troian.

Comentariu: Asediul Troiei a fost un conflict local, de moderată importanţă, însă în fiecare sat prin care treceau, barzii îl menţionau ca participând cu trupe la conflagraţie. Apendicele rămânea şi în final, datorită acestor inserţii ad-hoc, s-a ajuns ca majoritatea localităţilor greceşti să fie enumerate în Iliadă.

Sursă: Curs de Estetică, Baia Mare, anul III.

Autor: Ion-Mihai Felea

**Runda 4**

31. Atenţie, în întrebare există o înlocuire!

În romanul lui Jules Verne – „Naufragiaţii de pe Jonathan”, acţiunea are loc în „Draconia”. Sub numele de „Draconia”, geografii indicau în anii 80 ai secolului 19 sumedenia de insule şi insuliţe grupate la capătul de sud al continentului Sud-american, între Atlantic şi Pacific.

Î: Ce cuvânt a fost înlocuit prin „Draconia”?

Răspuns: Magellania.

Comentariu: Teritoriul acesta a fost numit în cinstea lui Magellan, deoarece el se află după strâmtoarea Magellan. Deseori, unele regiuni sunt numite după apele de frontieră (ex: Transnistria); iar strâmtoarea Drake desparte America de Sud de Antarctida.

Autor: Orest Dabija

32. Circulă multe istorii despre modul lent și greoi de scriere a lui James Joyce. Iată una dintre ele:

Într-o zi, venind să-i facă o vizită, un prieten l-a găsit pe marele om tolănit pe masa de scris într-o postură de extremă disperare.

”James, care e problema?” a întrebat prietenul. ”Scrisul e de vină?” Joyce a aprobat fără să ridice măcar capul pentru a se uita la prietenul său. Sigur că scrisul e de vină; nu e el întotdeauna vinovatul?

”Câte cuvinte ai reușit să scrii astăzi?” a continuat prietenul.

Joyce (încă pradă disperării): ”Șapte.”

”Șapte? Dar, James … asta-i bine, cel puțin pentru tine!”

”Da”, a zis Joyce, ridicând în sfârșit privirea. ”Presupun că da … dar nu știu …”

Î: Ce nu știa Joyce?

Răspuns: Ordinea

Se acceptă: Cuvinte și expresii cu același sens

Sursă: ” Misterul regelui (despre scris)” de Stephen King, pag.145, Editura Nemira.

Autor: Octavian Sirețeanu

33. Atenţie, în întrebare este o înlocuire!

În romanul lui John Steinbeck „Fructele Mâniei”, familia Joad-ilor porneşte din Oklahoma spre vest în căutarea unui trai mai bun. Aici ei dau peste mai multe *Obamaville* în care locuiesc pribegi la fel de săraci ca şi ei, alungaţi de criza sistemică din ţară, şi pe care poliţiştii îi prigonesc şi îi consideră drept instigatori roşii.

Î: Ce cuvânt a fost înlocuit prin *Obama*?

Răspuns: Hoover.

Comentariu: Herbert Hoover a fost preşedintele SUA în timpul Marii Depresii. Obama a fost preşedinte al SUA pe parcursul recentei crize economice. De numele lui Hoover sunt legate mai multe obiecte sau fenomene care descriau mizeria anilor 1929-1933. Romanul lui John Steinbeck se referă anume la această perioadă, criza sistemică fiind şi un catalizator al mişcărilor sindicaliste şi socialiste, adică roşii (comuniste).

Autor: Orest Dabija.

34. Limitarea înălţimii unei clădiri depinde astăzi mai puţin de rezistenţa materialelor de construcţie sau de subtilităţi de proiectare, ci de un detaliu care ar putea părea banal. Limita de înălţime este determinată de numărul şi dimensiunea ascensoarelor, dar şi de o greutate variabilă mai puţin evidentă.

Î: Greutatea căror elemente este în prezent un factor important în limitarea înălţimii clădirilor?

Răspuns: cablurilor / cablurilor de la ascensoare

Comentariu: Cablurile de la ascensoare sunt făcute din oţel sau alte materiale grele, pentru a rezista. Problema e că pentru a ridica ascensorul la înălţimi mari e nevoie de cablu care cântăreşte din ce în ce mai mult, pe măsură ce lungimea cablului creşte. Astfel, se ajunge în situaţii în care greutatea cablului o depăşeşte pe cea a ascensorului, iar rezistenţa şi grosimea lui trebuie să suporte şi propria greutate. De aceea, în clădirile foarte înalte, se ridică în trepte, utilizând câteva ascensoare consecutiv.

S: <http://www.descopera.ro/dnews/10980677-o-inovatie-tehnologica-extraordinara-ar-putea-schimba-modul-in-care-vor-locui-milioane-de-oameni-video>

Autor: Ion-Mihai Felea

35. În anul 2008, câțiva locuitori ai acestei insule au dat în judecată un anumit grup de persoane. Unul din reclamanți, Dimitris Lambrou, afirma ”Sora mea nu mai poate spune că e originară de aici”, ”Identitatea noastră geografică a fost uzurpată de un grup de femei care nu au nici o legătură cu insula noastră”.

Întrebare: Despre ce insulă este vorba?

Răspuns: Lesbos

Comentariu: Locuitorii insulei Lesbos au dat în judecată o organizație homosexuală/ lesbian. Pe insula Lesbos a trăit poeta antica greacă Sapho, care promova dragostea între femei.

Sursa: http://usatoday30.usatoday.com/news/world/2008-04-30-828360814\_x.htm

Autor: Andrian Macari

36. Atenție, în întrebare sunt înlocuiri!

Citat de N. Machiavelli: Nu sunt interesat în XY, ci în răsturnarea lui.

Î: Numiți cu numele unei formații ce este XY, dacă știm că X este foarte des folosit în contextul rețelelor sociale, iar Y - într-o expresie similară procedurii de barter.

Răspuns: status quo

Comentariu: status - calc din engleză pentru ”starea” pe facebook.

quo - parte din expresia quid pro quo care poate semnifica și barter.

Autor: Andrei Curăraru

37. În lucrarea ”*Brânza şi viermii”* de Carlo Ginzburg este prezentată istoria unui morar italian judecat în secolul 16 de inchiziţie pentru erezie. Acesta avea păreri ferme şi intransigente, majoriatea deviind puternic de la dogma oficială a bisericii catolice. Aceste păreri erau culese din puţinele cărţi pe care le avea la dispoziţie. Printre ele se găseau câteva florilegii de hagiografie populară, o carte de aventuri şi Decameronul de Boccacio. Cărţile considerate nocive i-au fost confiscate şi, lucru interesant şi aparent paradoxal, dăunătoare a fost considerată şi această *Carte* în limba italiană.

Î: Despre ce carte este vorba?

Răspuns: Biblia

Comentariu: Limba liturgică a bisericii catolice a fost multă vreme latina, de aceea Bibliile în limbile vernaculare erau considerate periculoase.

S: Carlo Ginzburg, Brânza şi viermii.

Autor: Ion-Mihai Felea

38. Atenţie, întrebare cu înlocuiri!

În filmul artistic *Chemarea Afroditei*, personajul Lenny Weinrib, jucat de Woody Allen, are următoarea replică: *Cum, să adoptăm un copil?! Nu vreau să adopt nici un copil. Nu cu spiralele mele. Am spirale de statuie*.

Î: Ce am înlocuit prin *spirale de statuie*?

Răspuns: gene de Oscar

Autor: Ion-Mihai Felea

39. Într-un dialog dintre doi pictori, unul îl întreabă pe celălalt cum apreciază o pânză pe care erau reprezentate veselă şi fructe. Când i se răspunde că aceasta este artă, primul consideră definiţia prea generoasă şi îi sugerează tovarăşului său să mai adauge 8 litere.

Î: Scrieţi cele 8 litere!

Răspuns: Natură mo

Sursă: Am uitat de unde am luat informaţia, poate din Dr. Jyvago, dar atunci jocul de cuvinte îmi aparţine.

Autor: Ion-Mihai Felea

40. Atenție, în întrebare sunt înlocuiri!

Lui Chiril i se atribuie maxime pe care nu le-a rostit. El recomanda să fii cinic doar în stări excepţionale, iar în rest să îţi cultivi virtuţile. Cercetătorii presupun că lucrarea care a făcut denumirea de „chirilic” emblematică era, de fapt, îndreptată împotriva celui cui îi era dedicată.

Î: Cine a fost înlocuit prin Chiril?

Răspuns: Machiavelli

Comentariu: Maxima scopul scuză mijloacele nu îi aparține lui Machiavelli, principiile care au fost ulterior denumite machiavelice erau recomandate în situaţii excepţionale și trebuiau utilizate doar până la reunificarea Italiei. Cercetătorii contemporani afirmă că Machiavelli vedea rolul principelui doar în întărirea statului și eliminarea ulterioară a guvernărilor aristocratice prin republici după modelul Romei Antice.

Autor: Andrei Curăraru